Ο **Γιώργος Σταυρακάκης** (Ιεράπετρα, 1 Δεκεμβρίου 1959) είναι Έλληνας τραγουδοποιός και ποιητής.

Βιογραφία
---------

Ο Γιώργος Σταυρακάκης γεννήθηκε το 1959 στην Ιεράπετρα Κρήτης, μεγάλωσε στο Ηράκλειο και τα τελευταία εικοσιπέντε χρόνια ζει στην Αθήνα. Στο ξεκίνημά του, ακόμα σε εφηβική ηλικία, είχε την τύχη να συνεργαστεί με τον Μάνο Λοΐζο αλλά και τον Μανώλη Ρασούλη με τον οποίο συνέχισε να συνεργάζεται μέχρι και τα τέλη της δεκαετίας του ’80. Το 1996 ηχογραφεί τον πρώτο του δίσκο «Ρεσάλτο» στην MINOS EMI με παραγωγό τον Μάνο Ξυδούς. Ακολούθησαν οι δίσκοι «Γυάλινα Φτερά», «Απουσίες», «Carousel», «Χάρτινες Πόλεις», «Unplugged», «Στην αυλή των μπουφόνων», αλλά και αρκετές συμμετοχές σε δίσκους άλλων καλλιτεχνών. To 2020 κυκλοφορεί από την MLK το cd «Άμπωτις», μία συνεργασία του Γιώργου Σταυρακάκη με τον νέο τραγουδοποιό Σταύρο Σταυρακάκη (στίχοι και μουσική αντίστοιχα).

Από το 2004 μέχρι και το 2013 συνεργάζεται με τον Ελβετό συνθέτη και τραγουδοποιό Marco Zappa πραγματοποιώντας κοινές εμφανίσεις σε συναυλίες στο εξωτερικό αλλά και στην Ελλάδα και με αρκετές συμμετοχές στην δισκογραφία του Ελβετού τραγουδοποιού. Η συνεργασία αυτή θα επεκταθεί, αφού ο Marco Zappa αναλαμβάνει τις δισκογραφικές παραγωγές του Έλληνα τραγουδοποιού. Οι δίσκοι «Χάρτινες Πόλεις» (2010) και «Unplugged» (2013) ηχογραφούνται εξ ολοκλήρου στο εξωτερικό και κυκλοφορούν στην Ελλάδα από τον «Μετρόνομο».

Παράλληλα, όλα αυτά τα χρόνια γράφει ποιήματα εκδίδοντας τις ποιητικές συλλογές: «Δωμάτιο» (1981), «Συνάλλαγμα τέλος» (1985), «Ένα παλιό καλοκαίρι» (1988), «80+1 Ποιήματα» (2004), «Οινομαγειρεία» (2006), «Επέκεινα των ασμάτων» (2009), «Το κουφάρι του τζίτζικα» (2016) ενώ ποιήματά του συμπεριλαμβάνονται σε πολλές ανθολογίες ελληνικής ποίησης.

Τελευταία του συνεργασία η συμμετοχή στο δίσκο «Σε αυτή τη γη που η σιωπή δακρύζει» του Hip-Hop γκρουπ «Soul Destiny».

Εργογραφία
----------

### Δισκογραφία

* *Ρεσάλτο* - MINOS EMI (1997)
* *Γυάλινα Φτερά* - Wave Music (2002)
* *Απουσίες* - ΣΕΙΣΤΡΟΝ (2006)
* *Carousel* - ΚΑΘΡΕΦΤΗΣ (2008)
* *Χάρτινες Πόλεις* - Μετρονόμος (2010)
* *Unplugged* - Μετρονόμος (2013)
* *Στην αυλή των μπουφόνων* - Μετρονόμος (2019)
* *Άμπωτις* - MLK (2020)

Έχει επίσης τις συμμετοχές στα: *Marco Zappa «SognidiGiorni»* (2003), *Marco Zappa «In Giro Una Vita»* (2006), *Μάνος Ξυδούς «Βράδιασε τα ξαναλέμε»* (2007), *Marco Zappa «Ritratti»* (2009), *Soul Destiny «Σε αυτή τη γη που η σιωπή δακρύζει»* (2015)

### Ποιητικές συλλογές

* *Το Δωμάτιο* (1981)
* *Συνάλλαγμα τέλος* (1985)
* *Ένα παλιό καλοκαίρι* (1988)
* *80+1 Ποιήματα* (2004)
* *Οινομαγειρεία* (2006)
* *Επέκεινα των Ασμάτων* (2009)
* *Το κουφάρι του τζίτζικα* (2016)

Παραπομπές
----------

1. ↑  «musicheaven.gr - Βιογραφικό Γιώργου Σταυρακάκη».
2. ↑  «avopolis.gr: Γιώργος Σταυρακάκης - Carousel».
3. ↑  «e-orfeas.gr - Γιώργος Σταυρακάκης: Unplugged». Αρχειοθετήθηκε από το πρωτότυπο στις 1 Σεπτεμβρίου 2019.
4. ↑  «diskoryxeion.blogspot.com: Γιώργος Σταυρακάκης "Στην αυλή των μπουφόνων"».
5. ↑  «LIFO/Φώντας Τρούσας: 8 + 1 άξια πρόσφατα άλμπουμ Ελλήνων καλλιτεχνών και συγκροτημάτων».
6. ↑  «musicheaven.gr: Κυκλοφόρησε ο δίσκος των Soul destiny».

Εξωτερικοί σύνδεσμοι
--------------------

* «Σταυρακάκης, Γιώργος»
* Γιώργος Σταυρακάκης, Συνέντευξη στο περιδικό *Μετρονόμος*, στο *musicheaven.gr*.
* Γιώργος Σταυρακάκης, Συνέντευξη στο *palmosnews.gr*
* Γιώργος Σταυρακάκης, Συνέντευξη στη *Νέα Κρήτη*.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 255158790742038852665
* **ΕΒΕ**: 87187
* **BiblioNet**: **83187**

 |

 |